CELEX: 32018R1923
Language: el
Date: 2018-12-07 00:00:00
Title: Κανονισμός (ΕΕ) 2018/1923 της Επιτροπής, της 7ης Δεκεμβρίου 2018, για την τροποποίηση του κανονισμού (ΕΕ) αριθ. 360/2012 όσον αφορά την περίοδο εφαρμογής του (Κείμενο που παρουσιάζει ενδιαφέρον για τον ΕΟΧ)

10.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 313/2
               
            
         ΚΑΝΟΝΙΣΜΟΣ (ΕΕ) 2018/1923 ΤΗΣ ΕΠΙΤΡΟΠΗΣ
         της 7ης Δεκεμβρίου 2018
         για την τροποποίηση του κανονισμού (ΕΕ) αριθ. 360/2012 όσον αφορά την περίοδο εφαρμογής του
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/1588 του Συμβουλίου, της 13ης Ιουλίου 2015, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων (1), και ιδίως το άρθρο 2 παράγραφος 1,
         Κατόπιν διαβούλευσης με τη συμβουλευτική επιτροπή για τις κρατικές ενισχύσεις,
         Εκτιμώντας τα ακόλουθα:
         
                     (1)
                  
                  
                     Δυνάμει του κανονισμού (ΕΕ) αριθ. 360/2012 της Επιτροπής (2), οι ενισχύσεις κάτω ενός ορισμένου ορίου που χορηγούνται σε επιχειρήσεις για την παροχή υπηρεσιών γενικού οικονομικού συμφέροντος θεωρείται ότι δεν ανταποκρίνονται σε όλα τα κριτήρια του άρθρου 107 παράγραφος 1 της Συνθήκης και, συνεπώς, δεν υπόκεινται στην υποχρέωση κοινοποίησης που προβλέπεται στο άρθρο 108 παράγραφος 3 της Συνθήκης, εφόσον πληρούνται ορισμένες προϋποθέσεις.
                  
               
                     (2)
                  
                  
                     Η ισχύς του κανονισμού (ΕΕ) αριθ. 360/2012 λήγει στις 31 Δεκεμβρίου 2018.
                  
               
                     (3)
                  
                  
                     Με βάση την εμπειρία της Επιτροπής όσον αφορά την εφαρμογή του κανονισμού (ΕΕ) αριθ. 360/2012 της Επιτροπής, φαίνεται ότι οι λόγοι που υπαγορεύουν την απαλλαγή των εν λόγω αντισταθμιστικών μέτρων από την υποχρέωση κοινοποίησης εξακολουθούν να ισχύουν και ότι οι προϋποθέσεις βάσει των οποίων καθορίστηκαν το πεδίο εφαρμογής και το περιεχόμενο του κανονισμού (ΕΕ) αριθ. 360/2012 της Επιτροπής δεν έχουν μεταβληθεί ουσιωδώς. Ο κανονισμός παρέχει ασφάλεια δικαίου και μειώνει τον διοικητικό φόρτο όσον αφορά τα μέτρα ενίσχυσης de minimis που χορηγούνται σε επιχειρήσεις που παρέχουν υπηρεσίες γενικού οικονομικού συμφέροντος. Προκειμένου να εξασφαλιστεί η συνέχεια και να αποφευχθεί η αύξηση του κόστους συμμόρφωσης για τις σχετικές υπηρεσίες, θα πρέπει να αποφευχθούν αλλαγές κατά το παρόν στάδιο.
                  
               
                     (4)
                  
                  
                     Επομένως, η περίοδος εφαρμογής του κανονισμού (ΕΕ) αριθ. 360/2012 θα πρέπει να παραταθεί κατά δύο έτη.
                  
               
                     (5)
                  
                  
                     Ως εκ τούτου, ο κανονισμός (ΕΕ) αριθ. 360/2012 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 5 του κανονισμού (ΕΕ) αριθ. 360/2012, η φράση «31 Δεκεμβρίου 2018» αντικαθίσταται από τη φράση «31 Δεκεμβρίου 2020».
         
         
            Άρθρο 2
            Ο παρών κανονισμός αρχίζει να ισχύει στις 31 Δεκεμβρίου 2018.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 248 της 24.9.2015, σ. 1.
         
            (2)  Κανονισμός (ΕΕ) αριθ. 360/2012 της Επιτροπής, της 25ης Απριλίου 2012, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας οι οποίες χορηγούνται σε επιχειρήσεις που παρέχουν υπηρεσίες γενικού οικονομικού συμφέροντος (ΕΕ L 114 της 26.4.2012, σ. 8).